Jüri Liim

Jüri Liim (sündinud 9. novembril 1940) on endine Eesti poliitik, ajakirjanik ja sportlane. 

Jüri Liim oli aastail 1990–1992 mõlema vabalt valitud esinduskogu, nii Eesti Kongressi kui ka Eesti Vabariigi Ülemnõukogu, liige ning ta kuulub 1991. aastal Eesti taasiseseisvumise poolt hääletanud Ülemnõukogu liikmete 20. Augusti Klubisse. Ta oli ka üks 1989. aastal organiseeritud liikumise Genf-49 (võitles okupeeritud Eestist meeste Nõukogude Liidu sõjaväkke sundvärbamise vastu) ja Nõukogude kohalike võimuesindajate poolt registreerimata Eesti Rohelise Partei peamisi eestvedajaid ning seejärel erakonna Eesti Rohelised esimees aastail 1991–1995. 

Teda on autasustatud 2002. aastal Riigivapi V klassiRiiklike autasude andmine Riigi Teataja, 2002 ja 2006. aastal III klassi teenetemärgigaRiiklike autasude andmine Riigi Teataja, 2006.

Mais 2006 rääkis Liim Kanal 2 uudistesaatele "Reporter" ja TV3 jutusaates "Kahvel", et kavatseb pronkssõduri monumendi õhku lasta, kui seda Tõnismäelt ära ei viida. Liim väitis end teadvat, kust saada lõhkeainet, ning ka seda, kuhu on vaja lõhkeaine paigutada, sest ta olevat "kuju selle pilguga juba üle vaadanud"."Kes? Mis? Kus?" 2008, lk 183 Septembris 2006 otsustas Harju maakohus, et pronkssõduri õhkimise ähvardus oli avaliku korra raske rikkumine ning määras Liimile karistuseks 25 300 krooni suuruse rahatrahvi."Kes? Mis? Kus?" 2008, lk 86 Liim kaebas kohtuotsuse edasi ning mais 2007 mõistis Riigikohus Liimi lõplikult õigeks."Kes? Mis? Kus?" 2008, lk 121 Riigikohtu otsuse kohaselt puudus kuriteokoosseis, sest tegelikult Liim pronkssõdurit õhku lasta ei plaaninud. Enne lõplikku õigeksmõistvat kohtuotsust oli Eesti valitsus ise pronkssõduri senisest asukohast ära viinud. 

Liim on harrastanud pikamaajooksu. Ta on võitnud 1965–1976 Eesti meistrivõistlustel maratonis kuld- (1972) ja pronksmedali, 20 ja 30 km maanteejooksus 3 hõbemedalit ja 1 pronksmedali ning 10 000 meetris pronksi. Isiklikke rekordeid: 10 000 m 31.01,0 (1973), 3000 m takistusjooks 9.16,8 (1968), maraton 2:28.03 (1973).Biograafia ESBL-is 

Viited

 Välislingid 
  Reporter.ee: Liim lubas jätkata punamonumentide teisaldamist Postimees, 19. detsember 2008
 Liim loobus Vene telekanali otsesaates esinemisest Postimees, 4. september 2009


Kategooria:Eesti Kongressi liikmed
Kategooria:Eesti Vabariigi Ülemnõukogu liikmed
Kategooria:Eesti pikamaajooksjad
Kategooria:Riigivapi V klassi teenetemärgi kavalerid
Kategooria:Riigivapi III klassi teenetemärgi kavalerid
Kategooria:Sündinud 1940